แนวโน้มดัชนีเช้าลุ้นฟื้นขึ้นตามภูมิภาค
นักวิเคราะห์ฯเผยตลาดหุ้นไทยเช้านี้มีโอกาสปรับตัวขึ้นได้เล็กน้อย ตามตลาดภูมิภาค-ยังติดตามประเด็นในยุโรป
31 ม.ค. 2555

นักวิเคราะห์ฯเผยตลาดหุ้นไทยเช้านี้มีโอกาสปรับตัวขึ้นได้เล็กน้อย ตามตลาดภูมิภาค-ยังติดตามประเด็นในยุโรป
นายปริญทร์ กิจจาทรพิทักษ์ ผู้อำนวยการอาวุโสฝ่ายวิเคราะห์หลักทรัพย์ บล.เคทีบี(ประเทศไทย)กล่าวว่า ตลาดหุ้นไทยเช้านี้มีโอกาสที่จะขยับตัวขึ้นไปในแดนบวกได้เล็กน้อยหลังจากที่เมื่อวานนี้ตลาดฯได้พักตัวในช่วงสั้น และคงจะเป็นไปในทิศทางเดียวกับตลาดหุ้นอื่นในภูมิภาคเอเชียที่เช้านี้ส่วนใหญ่จะมีการฟื้นตัวขึ้นเล็กน้อย 
ทั้งนี้ การประชุมสุดยอดผู้นำของประเทศในยุโรปที่เกิดขึ้นเมื่อวานนี้ก็ยังไม่ได้มีอะไรออกมา แต่ตลาดฯก็คงยังจับตาดูเรื่องการปรับโครงสร้างหนี้ของกรีซต่อไป แม้ว่าเรื่องนี้จะไม่มีผลต่อตลาดหุ้นไทยเท่าไร อีกทั้งยังมีมุมมองไปในทางบวก จากการคาดการณ์ว่าตัวเลขการจ้างงานนอกภาคเกษตรของสหรัฐฯน่าจะออกมาในทางบวกโดยจะประกาศในวันศุกร์นี้  และเรื่องของอิหร่านเป็นประเด็นที่จะต้องติดตามดูต่อไป เพราะเรื่องนี้มีผลต่อราคาน้ำมันโลก
อย่างไรก็ดี ตลาดบ้านเราวันนี้ภาพโดยรวมคงจะอยู่ในลักษณะของการแกว่งตัวในกรอบแคบ โดยมีกรอบการแกว่งที่ 1,070-1,080 จุด
นอกจากนี้ สัญญาทองคำยังปรับตัวลงหลังจากนักลงทุนเข้ามาเทขายทำกำไรหลังจากสัญญาทองคำทะยานขึ้นติดต่อกัน 3 วันทำการ